CELEX: 32008R1052
Language: et
Date: 2008-10-22 00:00:00
Title: Euroopa Keskpanga määrus (EÜ) nr 1052/2008, 22. oktoober 2008 , millega muudetakse määrust (EÜ) nr 1745/2003 (EKP/2003/9) kohustuslike reservide kohaldamise kohta, (EKP/2008/10)

25.10.2008   
            
            
               ET
            
            
               Euroopa Liidu Teataja
            
            
               L 282/14
            
         
      EUROOPA KESKPANGA MÄÄRUS (EÜ) nr 1052/2008,
   22. oktoober 2008,
   millega muudetakse määrust (EÜ) nr 1745/2003 (EKP/2003/9) kohustuslike reservide kohaldamise kohta,
   (EKP/2008/10)
   EUROOPA KESKPANGA NÕUKOGU,
   võttes arvesse Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”), eelkõige selle artiklit 19.1,
   võttes arvesse nõukogu 23. novembri 1998. aasta määrust (EÜ) nr 2531/98 kohustuslike reservide kohaldamise kohta Euroopa Keskpanga poolt, (1)
   
   võttes arvesse nõukogu 23. novembri 1998. aasta määrust (EÜ) nr 2532/98 Euroopa Keskpanga sanktsioonide rakendamise volituste kohta, (2)
   
   ning arvestades järgmist:
   
               (1)
            
            
               EKPSi põhikirja artikli 19.1 kohaselt võib Euroopa Keskpanga (EKP) nõukogu kehtestada määrusi kohustusliku reservi arvutamiseks ja kindlaksmääramiseks.
            
         
               (2)
            
            
               Määruse (EÜ) nr 2531/98 artikli 2 kohaselt võib EKP mittediskrimineerimise nõuet järgides vabastada asutusi kohustusliku reservi hoidmise kohustusest kooskõlas EKP poolt kehtestatud kriteeriumidega.
            
         
               (3)
            
            
               EKP peab vajalikuks karmistada kohustusliku reservi nõudest erandite tegemise kriteeriume ning lisada uued kriteeriumid seoses erandite tegemise võimalusega asutustele, mille suhtes on ühendus või liikmesriik kohaldanud meetmeid, mille tulemusena on vahendid külmutatud või võime kasutada asutuse vahendeid piiratud, või mille suhtes kohaldatakse muud EKP nõukogu otsust, millega peatatakse või lõpetatakse nende juurdepääs avaturutehingutele või eurosüsteemi laenu püsivõimalustele.
            
         
               (4)
            
            
               Võttes arvesse varasemaid kogemusi, tuleb Euroopa Keskpanga määrust (EÜ) nr 1745/2003 (EKP/2003/9) (3) muuta ka selleks, et täpsustada reservibaasi komponentide, mille alusel kohustuslikku reservi arvutatakse, määratlust ja sätteid, mille alusel tehakse erandeid vahendaja kaudu kohustuslikku reservi hoidvate asutuste iseseisvates aruandlusnõuetes.
            
         
               (5)
            
            
               Määrus (EÜ) nr 1745/2003 (EKP/2003/9) peab samuti sätestama ülemineku hoidmisperioode käsitlevad üldised kriteeriumid asutustele, kelle suhtes hakatakse kohaldama EKP kohustusliku reservi nõuet seoses euro kasutuselevõtuga nende asukoha liikmesriigis,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 1745/2003 (EKP/2003/9) muudetakse järgmiselt.
   
               1.
            
            
               Artikli 2 lõiked 2 ja 3 asendatakse järgmisega:
               „2.   Ilma taotluse esitamise kohustuseta vabastatakse asutus reservinõudest selle hoidmisperioodi algusest alates, mille kestel tema volitused tühistati või ta nendest loobus või mille kestel teeb kohus või osaleva liikmesriigi mis tahes muu pädev ametiasutus otsuse algatada asutuse suhtes lõpetamismenetlus.
               EKP võib võrdse kohtlemise põhimõtet järgides vabastada reservinõudest järgmised asutused:
               
                           a)
                        
                        
                           saneeritavad asutused;
                        
                     
                           b)
                        
                        
                           asutused, mille suhtes kohaldatakse vahendite külmutamist ja/või mille suhtes kohaldavad ühendus või liikmesriik muid vahendite kasutamist piiravaid meetmeid asutamislepingu artikli 60 lõike 2 alusel või EKP nõukogu otsuse alusel, millega peatatakse või lõpetatakse nende juurdepääs avaturutehingutele või eurosüsteemi laenu püsivõimalustele;
                        
                     
                           c)
                        
                        
                           asutused, mille suhtes reservinõude kehtestamine ei vastaks EKP kohustusliku reservi süsteemi eesmärgile. Mis tahes sellise erandi otsustamisel võtab EKP arvesse üht või mitut järgmist kriteeriumi:
                           
                                       i)
                                    
                                    
                                       asutusele on antud ainult eriotstarbelise tegevuse luba;
                                    
                                 
                                       ii)
                                    
                                    
                                       asutusel ei ole lubatud konkureerida pangandustegevuse alal muude krediidiasutustega;
                                    
                                 
                                       iii)
                                    
                                    
                                       asutusel on juriidiline kohustus kõik piirkondlikuks ja/või rahvusvaheliseks arenguabiks ette nähtud hoiused märgistada.
                                    
                                 
                     3.   EKP avaldab loetelu reservinõudega hõlmatud asutustest. EKP avaldab ka nende asutuste loetelu, mis on reservinõudest vabastatud põhjustel, mis ei ole:
               
                           a)
                        
                        
                           saneerimismeetmed;
                        
                     
                           b)
                        
                        
                           vahendite külmutamine ja/või ühenduse või liikmesriigi poolt vahendite kasutamist piiravate muude meetmete kohaldamine asutamislepingu artikli 60 lõike 2 alusel või EKP nõukogu otsuse alusel, millega peatatakse või lõpetatakse nende juurdepääs avaturutehingutele või eurosüsteemi laenu püsivõimalustele.
                        
                     Asutused saavad nende loetelude põhjal kindlaks teha, kas neil on kohustusi mõne teise asutuse ees, mille suhtes kohaldatakse reservinõuet. Need loetelud ei määra, kas asutuste suhtes kohaldatakse reservinõuet kooskõlas artikliga 2.”
            
         
               2.
            
            
               Artikli 3 lõige 2 asendatakse järgmisega:
               „2.   Reservibaasist jäetakse välja järgmised kohustused:
               
                           a)
                        
                        
                           kohustused kõikide asutuste ees, mis ei ole artikli 2 lõikele 3 vastavas EKP kohustusliku reservi süsteemi erandite loetelus;
                        
                     
                           b)
                        
                        
                           kohustused EKP või osaleva RKP ees.
                        
                     Selle sätte kohaldamisel peab asutus tõendama asjaomasele osalevale RKP-le oma tegeliku kohustuste kogusumma teiste asutuste ees, mille suhtes ei ole EKP kohustusliku reservi süsteemi loetelus erandit tehtud, ja oma kohustusi EKP või osaleva RKP ees nende välja arvamiseks reservibaasist. Kui seda ei ole võimalik tõendada kaheaastase (kuni ja kaasa arvatud) algtähtajaga emiteeritud võlakirjade osas, võib asutus oma kaheaastase (kuni ja kaasa arvatud) algtähtajaga emiteeritud võlakirjade tasumata summa reservibaasist tavalises korras maha arvata. EKP avaldab selliste tavapäraste mahaarvamiste summa samamoodi kui artikli 2 lõikes 3 osutatud loetelu.”
            
         
               3.
            
            
               Artikli 4 lõige 1 asendatakse järgmisega:
               „1.   Nullprotsendilist reservimäära kohaldatakse järgmistele kohustuste liikidele (vastavalt määruse (EÜ) nr 2423/2001 (EKP/2001/13) määratlusele EKP rahandus- ja pangandusstatistika aruandlusraamistiku kohta):
               
                           a)
                        
                        
                           üle kaheaastase tähtajaga hoiused;
                        
                     
                           b)
                        
                        
                           üle kaheaastase tähtajaga etteteatamisega lõpetatavad hoiused;
                        
                     
                           c)
                        
                        
                           tagasiostutehingud;
                        
                     
                           d)
                        
                        
                           üle kaheaastase algtähtajaga emiteeritud võlaväärtpaberid.”
                        
                     
         
               4.
            
            
               Artikkel 11 asendatakse järgmisega:
               „Artikkel 11
               Konsolideeritud reservieraldis
               Asutused, kellel on lubatud statistilisi andmeid seoses nende konsolideeritud reservibaasiga esitada kontsernina (vastavalt määruse (EÜ) nr 2423/2001 (EKP/2001/13) määratlusele EKP rahandus- ja pangandusstatistika aruandlusraamistiku kohta), peavad hoidma kohustuslikke reserve ühe kontserni kuuluva asutuse kaudu, mis tegutseb ainult kõnealuste asutuste vahendajana, kooskõlas artikli 10 nõuetega. Kui EKP-lt on saadud luba statistikaaruandluseks seoses kontserni kuuluvate asutuste konsolideeritud reservibaasiga, on kontserni vahendajana tegutsev asutus automaatselt vabastatud artikli 10 lõikes 6 sätestatust ning artikli 5 lõikes 2 osutatud mahaarvamisele on õigus ainult kontsernil tervikuna.”
            
         
               5.
            
            
               Lisatakse järgmine artikkel 13a:
               „Artikkel 13a
               Euroala laienemine
               1.   Kui liikmesriik võtab kooskõlas asutamislepinguga kasutusele euro, volitab EKP nõukogu EKP juhatust otsustama, pärast EKPSi turutehingute komitee seisukoha arvestamist, järgmisi küsimusi:
               
                           a)
                        
                        
                           ülemineku hoidmisperioodi kuupäevad kohustusliku reservi kohaldamiseks vastavas liikmesriigis asuvate asutuste suhtes; algkuupäev on euro kasutuselevõtu kuupäev selles liikmesriigis;
                        
                     
                           b)
                        
                        
                           reservibaasi arvutamise viis, et kindlaks määrata kohustusliku reservi suurus, mida eurole ülemineku liikmesriigis asuvad asutused peavad hoidma ülemineku hoidmisperioodi kestel, võttes arvesse määruses (EÜ) nr 2423/2001 (EKP/2001/13) sätestatud rahanduse ja panganduse statistika aruandlusraamistikku, ja
                        
                     
                           c)
                        
                        
                           tähtaeg, mille jooksul peavad eurole ülemineku liikmesriigis asuvad asutused ülemineku hoidmisperioodiga seotud kohustusliku reservi arvutamise ja kontrollimise ning vastav keskpank määramise läbi viima.
                        
                     EKP juhatus teeb otsuse kohta avalduse vähemalt kaks kuud enne euro kasutusele võtmist liikmesriigis.
               2.   Lisaks volitab EKP nõukogu EKP juhatust lubama teistes osalevates liikmesriikides asuvatel asutustel nende reservibaasist maha arvata mis tahes kohustusi eurole ülemineku liikmesriigis asuvate asutuste ees ülemineku hoidmisperioodiga kokkulangeva ja sellele järgneva hoidmisperioodi osas, kuigi kohustusliku reservi arvutamise ajal ei ole need asutused artikli 2 lõikes 3 osutatud kohustusliku reservi nõudega hõlmatud asutuste loetelus. Sellisel juhul võib EKP juhatus käesoleva lõike alusel tehtavas otsuses nende kohustustuste mahaarvamise viisi täpsustada.
               3.   Lõigete 1 ja 2 alusel tehtavatest EKP juhatuse otsustest tuleb viivitamatult teatada EKP nõukogule ja EKP juhatus peab järgima EKP nõukogu poolt nende kohta tehtud otsuseid.”
            
         Artikkel 2
   Lõppsäte
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Frankfurt Maini ääres, 22. oktoober 2008
      
         
            EKP nõukogu nimel
         
         
            EKP president
         
         Jean-Claude TRICHET
         
      
   
   
      (1)  EÜT L 318, 27.11.1998, lk 1.
   
      (2)  EÜT L 318, 27.11.1998, lk 4.
   
      (3)  ELT L 250, 2.10.2003, lk 10.